1Ia to malaeka' mangpellima mpannoni tarompe'na, kumengkita, nadenmo bintuin polloh jao mai langi'. Ia joo bintuin diben goncing lako lalan posi' tana to gaja dalan,
2natimbakanni joo lalan, naden rambu messun susi to messun lan mai dapoh liwa' tonggo. Memmalillinni to allo sola langi', sanga nasamboi rambu.
3Den batik messun lan mai joo rambu namentama lino. Ia tuu lako batik dipakuasa mangkengke susi to kuasa diben singki'-singki'.
4Apa tangdieloran nggajatan reu, garonto' kaju na tananan laen. Ia mandara la nasessa to tau te'da tanda jio mai Puang Allataala jio kidena.
5Ia tuu lako batik tangdieloran mbuno tau, la napa'dikki bangri limang bulan. Ia to pangkengkeanna susi bang pa'dikkina ke nakengkeki' singki'-singki'.
6Ia joo wattu limang bulan, ia tuu lako tau nakua bang kenna matemo, apa te'da nakullei, nasaba' te'dapa nadete'i wattunna.
7Ia tuu lako batik susi bang nyarang dipasadia la mangrari, dipapakei too susi mahkota bulawan. Na ia to lindona susi lindo tau,
8na beluakkana susi beluak baine, na ia to isinna susi isi singa.
9Ia to babara'na disamboi baju bassi. Na ia to oni pani'na susi oni sangsiturusan kareta narui' nyarang to palaoan parari.
10Den patossok jio ikko'na susi singki'-singki'. Jio ikko'na den kamawatanganna to mpa'dikki tau limang bulan.
11Den puanggawana mparentai, na ia joo puanggawana iamo malaeka' ngkuasai posi' tana. Disanga lan basa Ibrani Abadon. Lan basa Yunani disanga Apolion, battuananna: to manggaja'-gaja'.
12Mangkami to bungah pangsessa, apa den unapa dua pangsessa to la jaji.
13Ia to malaeka' mangpennannan mpannoni tarompe'na, angkusa'ding gamara jio mai a'pa' tetukkuna to meja dupa jio olo-Na Puang Allataala,
14nakua lako malaeka' mangpennannan, "La'paranni joo a'pa' malaeka' dipumpung jio sa'dan tonggo to disanga Sa'dan Efrat!"
15Nala'paranmi to a'pa' malaeka' to dipasadia la mbuno sangtawa tallunna tau lan lino, to dipattantumo jangna, allona, bulanna, na taunna la nanii mpugaukki.
16Kusa'dingngi kumua ia to surudadu makkanyarang den dua ratuh maliung.
17Ia tuu lako nyarang sola to tossakeii kukita lan pengkitangku' mangbaju bassi, rupanna susi lame manda', malea cundallak, na mariri susi colo'. Ia to ulunna tuu lako nyarang susi ulu singa, naden api, rambu na colo' messun lan mai anga'na.
18Sangtawa tallunna tau nabuno tee tallu pangsessa, iamo to api, rambu na colo' to messun lan mai anga'na tuu lako nyarang.
19Ia to kamawatanganna joo nyarang lan anga'na na jio ikko'na. Ia tuu lako ikko'na susi ulah, na ia joo ulu ulah napake ssessa tau.
20Ia tuu lako tau laen to mangkamo disessa apa te'da namate, te'da natorroii ssompa dewata to nagaraga susi tau-tau jio mai bulawan, salaka, tambaga, batu na kaju. Apa ia joo tau-tau mamang, te'da napakita ba'tu lumingka.
21Te'da too natorroii to panggaukan gaja'na susinna pabuno, mangpatama-tama, manggauk sala na boko.
bug_Latn pag_Latn zsm_Latn bug_Latn bug_Latn bug_Latn bug_Latn bug_Latn bug_Latn bug_Latn bjn_Latn sun_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn